Резидент-клиенттердің
шоттары мен салымдары
бойынша есеп нысанына
қосымша

Әкімшілік деректер нысанын толтыру бойынша түсіндірме

Резидент-клиенттердің шоттары мен салымдары бойынша есеп

 (индексі – FBN\_RESDEP\_09, кезеңділігі – ай сайын)

1-тарау. Жалпы ережелер

1. Осы түсіндірме (бұдан әрі – Түсіндірме) «Резидент-клиенттердің шоттары мен салымдары бойынша есеп» әкімшілік деректерді жинауға арналған нысанын (бұдан әрі – Нысан) толтыру бойынша бірыңғай талаптарды айқындайды.

2. Нысан «Қазақстан Республикасының Ұлттық Банкі туралы» Қазақстан Республикасы Заңының 15-бабы екінші бөлігінің 65-2) тармақшасына және «Қазақстан Республикасындағы банктер және банк қызметі туралы» Қазақстан Республикасының Заңы 54-бабының 1-тармағына сәйкес әзірленді.

3. Нысанды Қазақстан Республикасының бейрезидент-банктерінің филиалдары есепті айдың соңындағы жағдай бойынша ай сайын жасайды.

Мәліметтер теңгемен жасалады. Құндық көрсеткіштер үтірден кейін екі таңбалы сандармен көрсетіледі.

4. Нысанға басшы немесе есепке қол қою функциясы жүктелген адам және орындаушы қол қояды.

5. Нысанды толтыру кезінде кодтар «Қазақстан Республикасы Ұлттық Банкінің веб-порталы» ақпараттық жүйесінде пайдаланылатын анықтамалықтарға сәйкес, күні «ЖЖЖЖ. КК.АА.», мұнда «ЖЖЖЖ» – жыл, «АА» – ай, «КК» - күн форматында көрсетіледі.

6. Түсіндірмеде көрсетілген көрсеткіш ұсынылмайтын жағдайларды қоспағанда, барлық көрсеткіштер толтырылуға міндетті болып табылады.

2-тарау. Нысанды толтыру бойынша түсіндірме

7. 2.1, 2.2, 3.1, 3.2 және 3.3-жолдарда мәндер «Қазақстан Республикасы Ұлттық Банкінің веб-порталы» ақпараттық жүйесінде орналастырылған анықтамалықтардан таңдап алынады.

8. Нысанды толтыру кезінде Қазақстан Республикасының бейрезидент-банктерінің филиалдары резидент-клиенттердің шоттары мен салымдары туралы мәліметтерді ашады.

9. Ақпарат Қазақстан Республикасының резидент-клиенттерінің «6», «7», «8» немесе «9» экономика секторларына тиесілі шоттары мен салымдары бойынша, мерзімі (мерзімінің болмауы) бойынша, клиенттердің шоттарына теңгемен және шетел валютасымен қызмет көрсетілетін Қазақстан Республикасының бейрезидент-банкі филиалының өңірі бойынша бөліне отырып көрсетіледі.

Экономика секторының коды мынадай кодификацияға сәйкес көрсетіледі:

«6» коды – мемлекеттік қаржылық емес ұйымдар;

«7» коды – мемлекеттік емес қаржылық емес ұйымдар;

«8» коды – үй шаруашылықтарына қызмет көрсететін коммерциялық емес ұйымдар;

«9» коды – үй шаруашылықтары.

10. 2.1-жолда, егер контрагент (салымшы) заңды тұлға болып табылса, «1» коды, егер контрагент (салымшы) жеке тұлға (дара кәсіпкерлерді қоса алғанда) болып табылса, «2» коды көрсетіледі.

11. 2.2-жолда шотқа қызмет көрсететін Қазақстан Республикасының бейрезидент-банкі филиалының өңірдің коды әкімшілік-аумақтық объектілер жіктеуішіне сәйкес көрсетіледі.

12. Шоттың 3.3-жолында салымдар клиенттермен жасалған банктік салым шарттары негізінде мерзімі бойынша бөлінеді.

13. 3.4-жолда есепті айда резидент-клиенттердің шоттарына, салымдарына нақты тартылған ақша сомасы бойынша шарттар бойынша орташа алынған сыйақы мөлшерлемелері көрсетіледі.

14. Егер есепті ай ішінде шетел валютасындағы шоттар, салымдар бойынша ұзарту, толықтыру, ішінара алу операциялары жүргізілген болса, 3.5 және 3.6-жолдардағы түскен, шыққан сомалар Нормативтік құқықтық актілерді мемлекеттік тіркеу тізілімінде № 8378 болып тіркелген «Валюта айырбастаудың нарықтық бағамын айқындау тәртібі туралы» Қазақстан Республикасы Ұлттық Банкі Басқармасының 2013 жылғы 25 қаңтардағы № 15 қаулысының және Қазақстан Республикасы Қаржы министрінің 2013 жылғы 22 ақпандағы № 99 бұйрығының (бұдан әрі – № 15 қаулы және № 99 бұйрық) 1-тармағында көзделген тәртіппен айқындалған валюталарды айырбастаудың нарықтық бағамы бойынша шетел валютасымен операциялар жүргізу күніне қайта есептеледі.

15. 3.7-жолда шетел валютасындағы шоттар, салымдар бойынша сомалар есепті күнге № 15 қаулының және № 99 бұйрықтың 1-тармағында көзделген тәртіппен айқындалған валюталарды айырбастаудың нарықтық бағамы бойынша қайта есептеледі.

3.7-жолда есептелген сыйақыны есепке алмағанда, есепті кезеңнің соңындағы шоттар, салымдар бойынша Қазақстан Республикасы бейрезидент-банкінің филиалы міндеттемелерінің сомасы көрсетіледі.